D ô v o d o v á    s p r á v a

Všeobecná časť

•	Zhodnotenie platného právneho stavu a odôvodnenie nevyhnutnosti zmeny platnej právnej úpravy
Základná právna úprava je obsiahnutá v zákone č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov.
Cieľom predkladaného návrhu nariadenia vlády Slovenskej republiky, ktorým sa ustanovujú podrobnosti o strategických hlukových mapách a akčných plánoch ochrany pred hlukom je transpozícia smernice Európskeho parlamentu a Rady 2002/49/EC zo dňa 25. júna 2002, týkajúca sa posudzovania a riadenia environmentálneho hluku do právneho systému Slovenskej republiky. 
Problematika hluku vo vonkajšom prostredí z hľadiska tvorby strategických hlukových máp a akčných plánov na znižovania škodlivých účinkov hluku na ľudské zdravie nebola doteraz v Slovenskej republike riešená a teda vyššie uvedená smernica ES a Rady nemá slovenský ekvivalent v právnom systéme Slovenskej republiky. 
Implementácia smernice vyžaduje zavedenie systému do riadenia problematiky hluku vo vonkajšom prostredí a následné vykonávanie hodnotenia situácie v tejto oblasti ako aj  vypracovávanie pravidelných správ pre Európsku komisiu. 
	Na základe uvedených skutočností bol spracovaný návrh nariadenia vlády Slovenskej republiky, ktorým sa ustanovujú podrobnosti o strategických hlukových mapách a akčných plánoch ochrany pred hlukom.

•	Zhodnotenie súladu navrhovanej právnej úpravy s ústavou a so zákonom, na vykonanie ktorého je navrhnutá
Navrhovaná právna úprava je v súlade s Ústavou Slovenskej republiky a so zákonom č. 2/2005 Z. z. o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov, ako aj s právnym poriadkom Slovenskej republiky a medzinárodnými zmluvami, ktorými je Slovenská republika  viazaná.

•	Predpokladaný hospodársky a finančný dosah navrhovanej právnej úpravy
V súlade s čl. 9 ods. 2 smernice na prípravu a predkladanie materiálov na rokovanie vlády SR bola vypracovaná doložka finančných, ekonomických, environmentálnych vplyvov a vplyvov na zamestnanosť, ktorá je súčasťou materiálu.

Osobitná časť
K § 1
V súlade so smernicou upravuje návrh nariadenia základné pojmy, ktoré používa.	
K § 2
	Nariadenie transponuje čl. 7,  prílohu IV a prílohu V smernice 2002/49/EC, ktorými sa stanovujú požiadavky na strategické mapovanie hluku a minimálne požiadavky na obsah strategických hlukových máp a akčných plánov ochrany zdravia pred hlukom.

K § 3
	Hlukové indikátory, ich používanie a metódy ich stanovenia, sú uvedené v súlade so smernicou (článok 5.,6 )

K § 4
	Ustanovenie odkazuje na prílohu, v ktorej sú prebraté právne akty Európskych spoločenstiev a Európskej únie.

K § 5
	Dátum nadobudnutia účinnosti sa určuje vzhľadom na predpokladanú dĺžku legislatívneho procesu.